সকাল সাড়ে ৬টা নাগাদ জেলের কয়েদিদের ওয়ার্ড থেকে বের করা হয়। রবিবার সকালে মুসাকেও সেই নিয়মেই বের করতে গিয়েছিলেন কারারক্ষী গোবিন্দ্রচন্দ্র দে। আর তখনই বিপত্তি। চামচ দিয়ে কারাকর্মীকে কোপ মেরে বসে মুসা। গোবিন্দবাবুকে ওই অবস্থায় দেখে সাহায্য করতে এগিয়ে আসে যাবজ্জীবন সাজাপ্রাপ্ত এক বন্দি। তার ওপরেও হামলা চালায় মুসা।  ২০১৬ সালের ৪ জুলাই বর্ধমান রেল স্টেশন থেকে পাকড়াও করা হয়েছিল ২৫ বছরের মুসাকে। তার সঙ্গে আইসিসের যোগ রয়েছে বলে তদন্তে জানতে পেরেছে এনআইএ। মুসা যে জঙ্গি সংগঠনের সঙ্গে যুক্ত তারা 'লোন উলফ' কায়দায় হামলা চালাতে উস্কানি দেয়। 'যে যেখানে আছ হাতের কাছে যা কিছু আছে, তা নিয়েই বিধর্মীদের ওপরে হামলা চালাও', এমন আদর্শেই বিশ্বাস করে আইসিস। বিদেশেও ধারালো অস্ত্র নিয়ে বা রাস্তায় ট্রাক নিয়ে এ ধরনের হামলা চালিয়েছে আইসিস জঙ্গিরা। মুসার এই হামলার পিছনেও ওই মতাদর্শই কাজ করেছে বলে প্রাথমিকভাবে মনে করা হচ্ছে।